EESTI ADVOKATUURI JUHATUS

ISTUNGI PROTOKOLL

31. oktoober 2017. a nr 23

Tallinn

# Riigi õigusabi sõidukulude põhjendatus ja tõendamine

Advokatuuri poole on pöördunud Viru Maakohus küsimusega, kuidas arvestada riigi õigusabi osutamisel sõidukulusid olukorras, kus advokaadibüroo asub teises linnas, kuid advokaat elab tegelikult kohtuga samas linnas ja saabub kohtusse sealt.

Advokatuuri juhatus leiab, et sõidukulu tuleb hüvitada üksnes juhul, kui kulu on reaalselt tekkinud. Samuti peab tekkinud kulu olema vajalik ja põhjendatud. Sõidukulude osas tuleb advokaadil esitada tasutaotluses tõesed andmed ja menetlejal tuleb taotlus rahuldada või seda vähendada, kui taotletud on kulude hüvitamist põhjendamatult. Kohtul (ja ka teistel menetlejatel) on õigus küsida täiendavaid selgitusi ja tõendeid. Tõendite vormi ei ole kindlaks määratud.

Juhatus

**O T S U S T A S:**

**Teha juhatuse seisukoht teatavaks kohtutele ning advokatuuri liikmetele.**